ЗАЈЕДНИЧКИ УСЛОВИ ОПОЗИЦИЈЕ ЗА СПРОВОЂЕЊЕ СЛОБОДНИХ И ФЕР ПОШТЕНИХ ИЗБОРА Полазећи од чињенице да након општих избора 2012. године у Србији не постоје услови за слободне, поштене и фер изборе, па тако и за владавину права, да је континуирана и агресивна свакодневна злоупотребе јавних ресурса, јавне управе, носилаца јавних функција и овлашћења у корист доминантне владајуће партије, да је јавни медијски простор готово свих електронских медија са националном фреквенцијом, јавних сервиса РТС и РТВ, као и готово свих дневних листова садржајно/информативно злоупотребљен у пропагандне сврхе владајуће партије и њених политичких сателита, да је претежни део медија у власништву лица блиских власти стављен у службу гушења сваке њене критике и то, пре свега, кроз најбруталније блаћење, претње и притиске према политичким актерима, новинарима, активистима и грађанима који имају другачије политичке ставове, да је претходне председничке, републичке, покрајинске и локалне изборе карактерисало кршење и злоупотреба изборних закона кроз куповину гласова, застрашивање и уцењивање бирача, нарочито запослених у јавној управи, дириговано и надзирано гласање, тј. прекрајање изборне воље, да се демократски услови политичког живота морају остварити и у периоду између два изборна циклуса, идући у сусрет наредним изборима на свим нивоима, чија ће регуларност, легалитет и легитимитет бити доведени у питање уколико се хитно не промене изборни услови и доследно не примењују изборни и медијски прописи, представници опозиционих савеза, странака и покрета јединствени су у ставу да је за слободне, фер и поштене изборе неопходно да у погледу слободе медија, истинитог, благовременог и објективног информисања као нужног предуслова за слободне медије буде омогућено: - Редовно учешће опозиције у информативном програму јавних сервиса РТС и РТВ, са најмање 60 минута недељно пре предизборне кампање, не рачунајући дебатне форме; - Учешће опозиције у свим дебатним емисијама на јавним сервисима РТС и РТВ; - Свакодневно информисање о јавности о активностима странака власти и опозиције на јавним сервисима РТС и РТВ у трајању од најмање 30 минута; - Заступљеност опозиције, као друге стране, у редовним информативним емисијама, од јутарњих програма до Дневника; - Објава демантија представника опозиције, у складу са законом и новинарским кодексима, у истим емисијама и форматима у којима су били предмет клеветничких и лажних садржаја – одговори и деманти да се објављују у истом трајању и у истом програмском садржају у коме су објављене и предметне клевете и лажи; - Промена састава РЕМ-а ради доследне примене својих овлашћења контроле електронских медија, прихватајући паритетни принцип да кандидати буду изабрани и на предлог опозицоних странака и струковних удружења, а у циљу остваривања активне улоге РЕМ-а кроз омогућавање обавезних дебата и изрицања казни за емитере који не спроводе закон. - Укидање свих комерцијланих телевизијских и радијски емисија у току кампање од стране учесника у изборном процесу, како би се успоставила равнотежа у заступљености на телевизији - Обавеза свим емитерима да организју емисије дебатног типа, на којима би могло да се чује и супростави мишљење између власти и опозиције УСЛОВИ ЗА СЛОБОДНЕ ФЕР И ПОШТЕНЕ ИЗБОРЕ: 1. БИРАЧKИ СПИСАK Спречавање злоупотребе бирачког списка, и то кроз: - Kривичну одговорност министра задуженог за бирачки списак и сваког другог лица, уколико се супротно закону, односно злоупотребом, бирачки списак нађе код неовлашћених лица (у околини бирачких места, поседовање и провера адреса пребивалишта бирача); - Доследна примена забране фиктивне промене пребивалишта и израде фалсификованих личних докумената у циљу злоупотребе бирачког права; 2. ИЗБОРНЕ РАДЊЕ И ИЗБОРНИ ДАН - Истовремена доступност изборних образаца свим учесницима у изборном процесу; - Равноправна доступност нотара/оверивача за оверу прикупљених потписа грађана за предају изборне листе; Спречавање злоупотребе изборних прописа у изборном дану, и то: - доследну забрану изношења и попуњавања бирачког материјала ван бирачког места тзв. „Бугарског воза“; - доследну забрану употребе мобилних телефона на бирачким местима; - обавезно присуство чланова бирачких одбора из редова опозиције приликом гласања ван бирачког места; - олакшано гласање у иностранству; 3. KРИВИЧНЕ САНKЦИЈЕ Kривичне санкције за лица која ради предизборних активности злоупотребе јавна средства и врше доделу хуманитарне помоћи у име државних, односно јавних органа власти, у циљу условљавања гласања за једну политичку изборну опцију; Kривичне санкције за лица која на радном месту, нарочито у јавној управи, на било који начин утичу и агитују на запослене у погледу изборног гласања, а нарочито: - за притисак на запослене да се уочи избора изјасне о свом избору прикупљањем сигурних гласова у јавних установама, органима и предузећима, као и приватним предузећима; - за претњу отказом или условљавањем за задржавање радног места, за нуђење радног места или ма какве повластице условљене неком изборном радњом и гласањем, односно другим радњама које угрожавају регуларност изборног процеса; Kривичне санкције за сва лица одговорна за застаревање кривичних дела у области угрожавања слободних избора. 4. ЗЛОУПОТРЕБА ЈАВНИХ РЕСУРСА Забрана медијског представљања приликом учешћа у кампањи јавних функционера и државних службеника на положају, као и забрана злоупотребе јавних ресурса у страначке предизборне сврхе (новац, људство, техника, покретности и непокретности) 5. KОНТРОЛА ИЗБОРНОГ ПРОЦЕСА - Омогућавање широк и несметан приступ бирачком материјалу након избора укључујући и могућност поновног бројања комплетног изборног материјала (гласачких листића) из свих џакова од стране Републичке изборне комисије и сравњивање са записницима са бирачких места, сликање записника и изборних листића, на захтев било ког од представника проглашених изборних листи у разумном року и пре објављивања коначних резултата избора; - Могућност сравњивања веродостојности потписа бирача за изборне листе без временског ограничења; - Могућност да сви грађани преко интернета могу да провере да ли је забележено да су гласили или не, на начин како се проверава да ли су уписани у бирачки списак; - Позивање и омогућавање ефикасног и свеобухватног надзора изборног процеса од стране домаћих и страних посматрача; - Формирање Надзорног одбора Народне скупштине Републике Србије у складу са Законом о избору народних посланика. 6. ИЗБОРИ НА ТЕРИТОРИЈИ АП KОСОВО И МЕТОХИЈА - Ефективна контрола изборног процеса на Kосову и Метохији Представници опозиционих савеза, странака и покрета сагласили су се да делују уједињено и синхронизовано у обезбеђивању свих наведених услова, као и да о својим активностима редовно упознају домаћу и међународну јавност. Све друге активности у остваривању ових услова реализоваће се уједињено и синхронизовано, укључујући и предлоге за измену изборног законодаваства и друге парламентарне и ванпарламентарне демократске иницијативе. У Београду, 14. децембар 2018. г.